פירוש נוסף ערך זה עוסק בעוף מים. אם התכוונתם למשמעות אחרת, ראו ברבור שחור (פירושונים).

**ברבור שחור** (שם מדעי: *Cygnus atratus*) הוא מין עוף מים גדול, מהסוג ברבור. מקור שמו של הברבור השחור הוא בנוצותיו השחורות, המקנות לו מראה ייחודי ויוצא דופן בקרב הברבורים, שהם לבנים בדרך כלל. 

הברבור השחור התגלה באוסטרליה לראשונה כבר במאה ה-17. בשנת 1697 הפליג החוקר ההולנדי ווילם דה ולמינג אל תוך נהר הזורם במערב אוסטרליה וקרא לו בשם נהר סוואן (בהולנדית: Swaanerivier) על שם הברבור שנצפה באזור.

הברבור השחור תואר לראשונה על ידי חוקר-הטבע האנגלי ג'ון לאת'ם ב-1790. הוא קטלג אותו כמין יחיד בסוג *Chenopis atratus* ,*Chenopis*. לאחר מכן הועבר כמין לסוג ברבור.

הברבור השחור מקנן בדרום מזרח ודרום מערב אוסטרליה, והוא מופיע בסמלה ובדגלה של אוסטרליה המערבית החל מ-1870. ב-1973 אומץ הברבור השחור כעוף הלאומי של המדינה.

תיאור
-----

הברבור השחור בסמל אוסטרליה המערבית
רוב נוצותיו של הברבור השחור הן שחורות, למעט חלק מנוצות התעופה. המקור הוא בצבע אדום-בוהק, אך קצהו בהיר יותר. הזכרים גדולים יותר מהנקבות, ומקורם ארוך יותר. נוצותיהם של הברבורים הצעירים בהירות יותר, וגונן אפרפר, אך הן משחירות עם התבגרותם.

אורכו של ברבור בוגר נע בין 110 ל-140 סנטימטרים. משקלו נע בין 4 ל-9 קילוגרמים. מוטת כנפיו מגיעה ל-1.6 עד 2 מטרים. צוארו ארוך, גם בהשוואה למינים אחרים של ברבורים, ומעוקל בצורת האות S.

בעונות גשומות במיוחד הברבורים נודדים צפונה, לחלקיה היבשים של אוסטרליה, כדי לקנן, וחוזרים דרומה עם השיפור במזג האוויר.

אוכלוסייה ותפוצה כיום
---------------------

מספר הפרטים החיים כיום מוערך ב-500,000, ואין נשקפת למין סכנת הכחדה. בניו זילנד היה קיים ברבור ניו זילנד (*Cygnus sumnerensis*), אשר נחשב עד 2017 כתת-מין של הברבור השחור, והוכחד עקב ציד על ידי המאורים.

פרטים רבים של המין האוסטרלי הובאו לניו זילנד החל מ-1864 לשמש כעופות-נוי בברכות ואגמים, והמין מקנן בה עד היום. חלקם הגיעו לניו זילנד במעוף מאוסטרליה. פרטים בודדים הובאו גם לבריטניה, שם הם חיים בברכות.

הברבור השחור כמונח
------------------

עד לגילויו באוסטרליה במאה ה-17, לא היה המין ידוע לחוקרי הטבע. בשל כך הפך הברבור השחור לשם נרדף למאורע, שיש סבירות נמוכה מאוד שיקרה. על שמו נקראת תאוריית הברבור השחור, העוסקת באירועים שהסבירות להם נמוכה עד אפסית, שבסופו של דבר קורים. ספרו של נאסים טאלב, הברבור השחור, עוסק בתאוריה זו.

הברבור השחור בתרבות ובספרות
---------------------------

רפאל סבטיני כתב את ספר ההרפתקאות "הברבור השחור" ב-1932. ב-1942 הופק סרט בשם זה בכיכובם של טיירון פאואר ומורין או'הארה. הסרט זכה בפרס אוסקר לצילום הטוב ביותר.

שלושה אלבומי מוזיקה יצאו בשם זה.

בשנת 2010 יצא בארצות הברית סרט קולנוע בשם ברבור שחור, בכיכובה של השחקנית נטלי פורטמן. על משחקה בסרט זכתה פורטמן בפרס אוסקר לשחקנית הטובה ביותר.

גלריית תמונות
-------------

|  |
| --- |
| * ברבור שחור במעופו. שימו לב לנוצות התעופה הלבנותברבור שחור במעופו. שימו לב לנוצות התעופה הלבנות
* תקריב על ראש ברבור שחורתקריב על ראש ברבור שחור
* אם ואפרוחיםאם ואפרוחים
* ברבור בוויקטוריה, אוסטרליהברבור בוויקטוריה, אוסטרליה
* ברבור מרים מקור מהמיםברבור מרים מקור מהמים
* ברבור שחור בפארק הלאומי ברמת גןברבור שחור בפארק הלאומי ברמת גן
* ביצי ברבור שחורביצי ברבור שחור
 |

קישורים חיצוניים
----------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **ברבור שחור** |
| ויקימינים טקסונומיה בוויקימינים: **Cygnus atratus** |

* ברבור שחור, באתר ITIS (באנגלית)
* ברבור שחור, באתר NCBI (באנגלית)
* ברבור שחור, באתר Animal Diversity Web (באנגלית)
* ברבור שחור, בבסיס הנתונים ARKive (באנגלית)
* ברבור שחור, באתר האנציקלופדיה של החיים (באנגלית)
* ברבור שחור, באתר GBIF (באנגלית)

הערות שוליים
------------

1. ↑  ברבור שחור באתר הרשימה האדומה של IUCN
2. ↑  Rawlence, Nicolas J.; Kardamaki, Afroditi; Easton, Luke J.; Tennyson, Alan J. D.; Scofield, R. Paul; Waters, Jonathan M. (2017). "Ancient DNA and morphometric analysis reveal extinction and replacement of New Zealand's unique black swans". Proceedings of the Royal Society B: Biological Sciences. 284 (1859): 20170876

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007283259905171

 |